Kersfees in die Noordelike Halfrond | SARIE
Kanadese versier hul huise pragtig met baie liggies. Die natuur se bydrae van sneeu maak dit 'n sprokiesagtige winterwonderland. Ons munisipaliteit doen ook baie moeite om ons strate en parke met duisende liggies te versier. Elke jaar is daar 'n Kersfeesparade met vlotte en Kersvader wat vir die kindertjies lekkers gooi. Die grootste Kersboom in die stad se liggies word dan ook aangeskakel terwyl warm sjokolade uitgedeel word.
'n Oulike gebruik deur ons posdiens is die 9 000 vrywillige poselfies wat elke jaar meer as 'n miljoen briefies aan Kersvader van kinders in 30 tale beantwoord. In elke poskantoor is daar 'n Santa-posbus, die adres is Santa Claus, North Pole, H0H 0H0, Canada. Dit benodig nie 'n seël nie, net 'n terugadres. Elke briefie word getrou beantwoord!
Teen die middag vyfuur wanneer dit skemer raak, word die kaggels en kerse aangesteek, liggies en kersmusiek aangesit. Die heerlike geregte word reggesit en 'n paar Suid-Afrikaanse wyne word buite op die stoep ('n natuurlike groot koue yskas) gesit en gaste begin aankom. Die kere wat my ouers Kersfees hier kon deurbring, was veral ekstra spesiaal. Met die donkerte oor die stil sneeulandskap buite, kuier almal knus binne in liefde en toegeneëntheid, tevrede in snoesige hitte.
Al mis ons al ons geliefdes in Suid-Afrika is ons gelukkig om ons kinders by ons te hê en is ons tevrede met die samesyn van ons nuwe "familie" in Kanada.